درستیں ستا په الله پاکءِ نامءَ
 گلیں سربازءِ مراگش ءِ هال
 مورخه 26 شهریور1394 هـ ش همدپ گوں 3 ذی الحجه 1436 هـق ءَ 17 ستمبر2015 میلادی ءَ گلیں سربازءِ نام ءَ سربازءِ سئے مزنیں هستیاں حاجی کریمداد کزوری، اشرف سربازی ءُ خالقداد آریاءِ باروءَ یک مزنیں دیوانے ماں سربازکلات ءَ اداره آموزش و پرورش ءِ گرمیں سالونءَ په شان ءُ شوکتے برجم دارگ بیت که چه زاهدان ، واش ، ایرندگان ، سراوان، نیکشهر،
کنرک، چاهبار، ءُ سربازءِ وتی شائر، ادیب ءُ کلمکار، زانتکارءُ ادب دوستیں مردماں په گلے بهرزرت.
 زهمت کشیں ورنایاں سربازی شهر، مزن راه، دگ ءُ دمک، مراگشءِ سالون ءُ تلو بزاں صحنه چو دتک ءَ سمبهینتگ ات که آثار قدیمه بزاں زمانگی لوگے که داریں دروازگ ، پنچ مزن مردانی مزن کدیں بت که تجلیل کنگ بیت انت، چپ ءُ چاگردءَ پل کوٹ ات ءُ دیوالاں مهمانانی وشاتکی، بینر ، شهیدانی بت ، کنکورءَ مزن لمبران قبول بیتگیں چکانی بت، بلوچ راج ءِ دود ءُ ربیدگ ءِ زندگیں نشان ات انت که صد ستا لائک ات.
 اے مراگش دوستاکیں نماینده مجلس واجه محمد سعید اربابی ءِ مهرانی برورد ءُ واجه نصیراحمد ملازهی ءِ شپ ءُ روچی تچ ءُ تاچاں ، فرمانداری، بخشداری ، شورای اسلامی شهرشهرداری اداره اشاد اسلامی بنیاد ایرانشناسی آهنگ بلوچ پهره ءُ سربازءِ ادب دوستیں ورنایاں وتی کمال ءِ جوهرپه مردی پیش داشت که پنے کم بودی ءُ ڈکال ءِ باوجود چشیں مزنیں دیوان په وشتریں وڑے پیش کنگ ءَ پیرینانی پترءِ سرءَ نشتگیں مهمانجل واجه عبدالقادر رئیسی که لوگے دپی په هرکس ءَ پچ انت، اے بلاهیں لشکرءِ ورگ ءِ مزنیں هرچ ءُ په کندگیں دپ ءُ پچیں پیشانیگے بند ءُ بست کتگ ات که سرجمیں بلوچ راج ءُ حاصیں صورت ءَ سئیں هستیانی لوگ ءِ مردمان ءُ آزیزان ءَ وتی مهرانی وامدارکت. دعاانت که الله پاک اے درستیں راجی هزمت کنوکاں دین ءُ دنیای ءَ سوبین بکنات.
 دیوان ءِ دوبهر ات انت. صباح ءِ دیوان علمی ءُ بیگاه ءِ شئرءُ شاعری ءُ بهرزوروکان ءَ دلبڈی دیگ ات.
 مراگش ءِ جارچین وتگند ءُ وش لسان ءُ وش کدیں واجه بهادر نادری ات.
 دیوان چه تلاوت کلام پاک ءِ ملکوتی آیاتے بیت که واجه واحد بخش رسولی زاده ءَ تلاوت کت. واجهاں مولانا عبدالاحد ملازھی رئیس مدرسه علمیه انزاء ، فرماندارسرباز واجه حمیدالدین یوسفی ، مراگش ءِ دبیرءُ رئیس ارشاد اسلامی سربازءُ ایرانشهر واجه نصیراحمد ملازهی ، رئیس کمیته علمی ءُ رئیس بنیاد ایرانشناسی، دکترموسی محمودزهی ، مدیرکل اداره فرهنگ ارشاد اسلامی استان واجه حسین مسگرانی، ءَ گشتانک دات.
 استاداں حاجی غلام حیدر کزوری، نوازعمادیءِ نبشتانک راشد سیدزاده ونت، عبدالسلام بزرگ زاده عبدالغفورملازهی (کوپچی) عبدالوهاب ایران نژاد، بشیراحمد یادگاری، عبدالغنی دامنی، عبدالحمید ایران نژاد ءَ کریم داد کزوری ، خالقدادآریا ءُ اشرف سربازی ءِ باروءَ ده، ده دمان ءَ وتی نبشتانکانی چمشانک ونت انت. ءُ مستریں مستاگی گپ اش انت که اے سرجم ءُ برجمیں نبشتانک ماں گلیں سربازءِ پنچسد جلدءِ چاپ کتگیں وانگی ءَ شنگ بیتگ انت که هرکس اش په راحتی ونت کنت.
 دیوانءَ واجه میریں آسکانی ئے ، حاجی کریمداد کزوری ءِ جی بلوچستان ءِ پربندءَ په سوزے جنگ ءَ چارج کت. ءُ استاد شیرمحمد اسپندار ءِ دونلی ءَ مردمانی ژندی درکت.
 جارچین ءِ جارءِ پدءَ مراگش ءِ اولی بهرگوشے چم پچ ءُ بندءَ په آسر رست. ورگ ءَ واجه رئیسی ءِ مهمان اِت، ورگ ءُ نمازءَ رند پدءَ سئے ءِ ادارءَ په دیوانءِ دومی بهرءَ شمئے بهرزورگ ءِ وداریگ ایں .
 بیگاهءِ دومی بهرءِ مراگش ساعت 3:30 ءَ بندات بیت که شائریں واجه هاں عارف سربازی ، علی بخش دشتیاری، عبدالرحمن حواشی، عبدالحکیم لاشاری، یاسین پسکوهی، عبدالباسط بیدخ، محبوب فائز، ادهم شمسائی، عبدالناصرپسند، ادریس درازهی، ءَ دیوانءِ مناسبت ءَ وتی پربند ونت انت.
 دیوانءِ شان ءُ براه ، نماینده مجلس واجه محمد سعید اربابی ، فرماندارسرباز، مراگش ءِ دبیرواجه نصیراحمد ملازهی ءَ سئیں کلمکار، شائر ءُ ادیبانی هزمت، مراگشءِ برجم دارگ ءَ وتی مشکلات ءُ مدت کنوکانی ساڑا ءُ چه دورءُ دراجیں هنداں آیوکیں ادب دوستانی منت گپت. واجه اربابی ءَ ماں پریں دیوانءَ کول دات که همے مرتگیں هستیانی وڑا چه شمے واجهانی مدت ءُ دلبڈی ءَ دگه رندے زندگیں شائرءُ ادیب ءُ کلمکاریں هستیانی مراگش ءَ په شرتریں وڑے برجم داریں تنکه چنایانی وجودءَ گیشتر پائده چست بکنیں۔
 عبدالباسط زرابی ءِ سرکماشی ءَ سربازءِ زیملی ورنایاں په وشگٹی حاجی کریمدادکزوری ءِ فارسی پربندے ءُ اشرف سربازی ءِ بلوچی پربندے په وشگٹی ءُ سوزے جت که مردمانی ژندی درآتک ءُ واجهان اش چاپانی داد دات.
 آهرءَ بلوچی ادب ءِ هزمتکارءُ روشنیں استاراں چوکه عبدالحمید ایران نژاد، عابدآسکانی، غلام حیدرکزوری، عبدالقادردینارزهی، برکت برجان، تجلیل کنگ بیت انت. اژ کل هشت ونتگیں نبشتانکاں سئے وشتریں مقاله درچنگ بیت که اے وژنامی ءِ مرگ واجه عبدالوهاب ایران نژاد، عبدالغفورکوپچی، عبدالغنی دامنی ءِ سرءَ نشت.
 درستیں بهرزوروکان ءُ مراگشءِ برجم دارگ ءِ زهمت کشان ءَ چه مزن داشتگیں سئیں بزرگانی لوگ مردمان چوکه کزوری ءِ برات ءُ چک ، استاد آریائی لوگیگ ءُ استادسربازی ءِ چک ءُ دگه مزن واکدارءُ مزنیں مردمانی دستءَ لوح تقدیر داد دیگ ءُ مزن دارگ بیت انت.
 مغرب ءِ نمازءَ رند په نادلکشکائیں دلے شکرگفتاریں جارچین واجه بهادرنادری ءَ دیوان ءِ آسر بیگ ءِ جارجت. په دگه هنچیں مراگشے امیدءَ درستیں مردمان وتی لوگاں واتر بیت انت ـ
 هالکار: حاجی غلام حیدر کزوری پهره